Diari Oficial de la Generalitat Valenciana


Sumari del DOGV 4246, del 10-05-2002 (2002/4854)

ORDE de 2 de maig de 2002, de la Conselleria de Cultura i Educació, per la qual s'establixen per a la Comunitat Valenciana els Premis Extraordinaris de Formació Professional Específica, i es convoquen els premis corresponents per als alumnes que han finalitzat els estudis en el curs 2000/2001.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4246

Data del DOGV
:   10-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/4854


Data del document
:   02-05-2002

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * ensenyament professional
    * alumne
    * formació professional
    * legislació
    * premi cultural

ORDE de 2 de maig de 2002, de la Conselleria de Cultura i Educació, per la qual s'establixen per a la Comunitat Valenciana els Premis Extraordinaris de Formació Professional Específica, i es convoquen els premis corresponents per als alumnes que han finalitzat els estudis en el curs 2000/2001. [2002/F4854]
  
La Llei Orgànica 1/1990, de 3 d'octubre, d'Ordenació General del Sistema Educatiu, mostra la Formació Professional Específica amb una perspectiva diferent de la que havia tingut fins llavors la formació professional, ressalta la seua finalitat de preparar l'alumnat per a l'exercici d'una activitat professional, i la impulsa dins del sistema educatiu, perquè, d'esta forma, els jóvens puguen fer la seua elecció, com el millor mitjà per a la seua inserció en el món laboral.
  
Amb la perspectiva de potenciar la Formació Professional Específica i, com a reconeixement oficial dels mèrits de l'alumnat que finalitza brillantment cada etapa educativa, reflectits en la seua trajectòria acadèmica i professional basada en el treball, l'esforç i la dedicació, s'ha cregut convenient establir a la Comunitat Valenciana els Premis Extraordinaris de finalització d'estudis de Formació Professional Específica de grau mitjà i superior, amb el desig d'oferir-los un estímul per a aconseguir els seus objectius i una recompensa per haver-los aconseguit.
  
Per tot això, en virtut de les competències que em conferix l'article 35 de la Llei 5/1983, de 30 de desembre de Govern Valencià,
  
ORDENE
  
Primer
  
1. S'establixen a la Comunitat Valenciana els Premis Extraordinaris de finalització d'estudis de Formació Professional Específica de grau mitjà i superior.
  
2. Anualment la Conselleria de Cultura i Educació convocarà estos premis per als alumnes que hagen finalitzat els seus estudis el curs acadèmic anterior a la mencionada convocatòria.
  
Segon
  
1. S'aproven les bases per les quals es regiran les successives convocatòries, que figuren com a annex I. També s'aproven els models d'instància d'inscripció i de certificat a omplir pel centre docent, que figuren com a annex II.
  
Tercer
  
Estos premis es finançaran a càrrec de la línia pressupostària corresponent, per l'import que establisca, per a cada exercici econòmic, la Llei de Pressupostos de la Generalitat Valenciana.
  
2. Es podran declarar deserts alguns dels premis.
  
Quart
  
1. Es convoquen a la Comunitat Valenciana els Premis Extraordinaris de finalització d'estudis de Formació Professional Específica de grau mitjà i superior, per a l'alumnat que ha finalitzat els estudis en el curs 2000/2001.
  
2. Es podran concedir premis de grau mitjà i de grau superior, per cada família professional.
  
3. Per als premis del curs 2000/2001, la dotació es farà efectiva a càrrec de la línia T4456000 del programa 421.30, del pressupost de la Generalitat Valenciana per a l'exercici 2002, amb una quantia a distribuir de 18.030 euros.
  
5. Si algun premi quedara desert, la seua quantia incrementarà el valor dels altres.
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la concessió dels premis extraordinaris previstos en esta orde i se l'autoritza a dictar les resolucions necessàries per al seu compliment.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 8, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició o plantejar directament un recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 2 de maig de 2002
  
El conseller de Cultura i Educació
  
MANUEL TARANCÓN I FANDOS
  
Annex I
  
Bases de la convocatòria
  
Primera
  
1. Podran optar a estos Premis Extraordinaris de Formació Professional Específica aquells alumnes que hagen estat matriculats en centres docents de la Comunitat Valenciana sostinguts amb fons públics i hagen finalitzat els seus estudis de Cicles Formatius de grau mitjà i superior, en el curs acadèmic 2000/2001.
  
2. Per a prendre part en esta convocatòria, serà necessari que la qualificació final dels alumnes que es presenten siga igual o superior a 8,5 punts.
  
3. La nota mitjana s'obtindrà com a mitjana aritmètica de les qualificacions obtingudes en els mòduls que componen el cicle. Als efectes del càlcul de la nota mitjana, no serà computat el mòdul de Formació en Centres de Treball, que es qualifica en termes d'apte/no apte. Els mòduls que hagueren sigut objecte de convalidació es valoraran amb 5,5 punts.
  
Segona
  
1. Els alumnes que reunisquen els requisits establits en els apartats anteriors i desitgen optar a estos premis, hauran de presentar la següent documentació en el centre públic en què es troba el seu expedient acadèmic.
  
a) Instància formulada segons el model que es publica com a annex II. En el mateix model de sol·licitud, les secretaries dels centres ompliran els apartats corresponents, certificant la veracitat de les dades reflectides en ell.
  
b) Breu currículum amb indicació, si és procedent, dels premis o beques que hagueren obtingut i altres mèrits que es desitge al·legar, acompanyats de la documentació corresponent.
  
c) Fotocòpia del document nacional d'identitat
  
2. La data d'inscripció, per a optar als premis corresponents al curs 2000/2001, serà fins al dia 10 de juny de 2002, inclusivament.
  
Tercera
  
1. Abans del dia 29 de juny de 2002, els secretaris/àries dels instituts d'Educació Secundària remetran a la Direcció General d'Ordenació i Innovació Educativa i Política Lingüística de la Conselleria de Cultura i Educació les sol·licituds d'inscripció presentades.
  
2. Si la sol·licitud d'inscripció no reunira els requisits necessaris, es requerirà l'interessat/ada perquè en el termini de 10 dies esmene la falta, indicant-li que si així no ho fera, es tindrà per desestimada la seua petició, prèvia resolució de la Direcció General d'Ordenació i Innovació Educativa i Política Lingüística.
  
Quarta
  
1. Per a la valoració de les sol·licituds, es constituirà un tribunal designat pel director general d'Ordenació i Innovació Educativa i Política Lingüística i integrat pel president, que serà el director general d'Ordenació i Innovació Educativa i Política Lingüística o la persona en qui delegue; un secretari/ària, funcionari/ària de la Direcció General d'Ordenació i Innovació Educativa i Política Lingüística; nou vocals, dels quals tres seran inspectors/es d'Educació, un/a per cada direcció territorial de Cultura i Educació, tres professors/es de Formació Professional Específica de distintes famílies professionals, i tres representants del Consell de Cambres Oficials de Comerç, Indústria i Navegació de la Comunitat Valenciana.
  
2. Els set representants de l'administració educativa seran nomenats pel director general d'Ordenació i Innovació Educativa i Política Lingüística, i els tres representants del Consell de Cambres Oficials de Comerç, Indústria i Navegació de la Comunitat Valenciana, a proposta del propi consell citat.
  
Abans del dia 30 de juliol de 2002 la Direcció General d'Ordenació i Innovació Educativa i Política Lingüística traslladarà al tribunal la documentació dels alumnes inscrits.
  
Quinta
  
1. Els premis es concediran en règim de concurrència competitiva. El tribunal tindrà en compte, a més de l'expedient acadèmic, qualssevol altres mèrits acadèmics o professionals degudament justificats que puguen ser considerats, i valorarà positivament la seua vinculació amb els estudis cursats.
  
2. En el supòsit d'empat, es podrà tindre en compte en la valoració de l'expedient acadèmic les qualificacions obtingudes en cada un dels mòduls professionals ponderant la d'algú en especial.
  
3. El tribunal podrà proposar desert algun dels premis.
  
Sexta
  
1. El tribunal confeccionarà una acta de qualificació final obtinguda per cada estudiant presentat a la convocatòria i elaborarà la proposta d'adjudicació provisional dels premis, una vegada avaluats els mèrits de cada concursant.
  
2. Esta proposta d'adjudicació provisional de premis es farà pública en els taulers d'anuncis de les direccions territorials de Cultura i Educació.
  
3. Els estudiants presentats o els seus representants legals podran reclamar per escrit contra la qualificació obtinguda, per mitjà d'una instància dirigida al president del tribunal, en el termini de cinc dies hàbils a partir del següent a aquell en què es publiquen les qualificacions.
  
4. El tribunal elevarà la proposta d'adjudicació dels Premis Extraordinaris de finalització d'estudis de Formació Professional Específica de grau mitjà i superior i l'acta de qualificacions finals obtingudes per tots els estudiants presentats, a la Direcció General d'Ordenació i Innovació Educativa i Política Lingüística, perquè, per delegació del conseller de Cultura i Educació, el director general d'Ordenació i Innovació Educativa i Política Lingüística resolga, abans del dia 20 de setembre de 2002. Si en esta data no s'ha dictat i publicat la resolució, les sol·licituds s'entendran desestimades.
  
Sèptima
  
1. D'acord amb la resolució de concessió de premis, que serà publicada en el Diari Oficial de la Generalitat Valenciana, la Conselleria de Cultura y Educació notificarà als premiats la data i el lloc en què s'entregaran.
  
2. Els estudiants que obtinguen el Premi Extraordinari rebran, a més de la seua dotació econòmica, un diploma acreditatiu, i els serà anotada esta distinció en el seu expedient acadèmic pel/per la secretari/ària del centre on figuren estos.
  
3. L'obtenció del Premi Extraordinari de Formació Professional Específica de Grau Superior podrà donar opció, si és procedent, a concórrer, amb la inscripció prèvia, al corresponent premi nacional.
  
Octava
  
S'autoritza al director general d'Ordenació i Innovació Educativa i Política Lingüística a dictar les normes que calguen per a l'aplicació i el desenrotllament de la present orde, així com a abonar les despeses que es produïsquen, si és procedent, amb motiu de l'entrega dels premis.
  
Novena
  
La presentació de la sol·licitud implica l'acceptació de les bases de la present convocatòria.
  
Deu
  
La documentació presentada pels sol·licitants podrà ser retirada dins dels tres mesos següents a comptar des de l'endemà de la publicació de l'adjudicació dels premis en el Diari Oficial de la Generalitat Valenciana, dirigint-se a la Direcció General d'Ordenació i Innovació Educativa i Política Lingüística de la Conselleria de Cultura i Educació. A partir de la mencionada data, aquella documentació que no haja sigut retirada serà destruïda.